Sagunt participarà a la Fira del Turisme de Barcelona
17 d’abril 2018

![Imagen 1](/media/p1ghjfoq/c_natalia-antonino.jpg)

La delegació de Turisme de l'Ajuntament de Sagunt acudirà a la fira B-travel de Barcelona el próxim cap de setmana, del 20 al 22 d'abril, enguany esta fira temàtica de turisme amb caràcter internacional compta amb dues seccions més respecte a l'any anterior, entre ells el dedicat al patrimoni industrial.

  

La fira comptarà amb organismes oficials, agències de viatges i majoristes, companyies de transport, turisme cultural, complements de viatge, premsa especialitzada, formació i servicis turístics, nàutica, càmping i caravaning, turisme actiu, turisme online, gastronomia, turisme LGTB, creuers, turisme esportiu, turisme sostenible, enoturime, tecnologia, APPs, etc. Així mateix, l'estimació de visitants prevista per a la fira és de 32.000 visitants superant les expectatives de 2017.

  

En este sentit, la regidora delegada de Turisme, Natalia Antonino, afirma que “**Sagunt és una ciutat viva amb escenaris que la fan incomparable, és per açò que hem considerat de summa importància, amb la finalitat de continuar promocionant i difonent el patrimoni industrial del nostre municipi, visitar la fira de Barcelona, a la qual feia més de deu anys que no s'acudia, una fira amb caràcter internacional que enguany ens oferix la possibilitat d'oferir d'una manera tematitzada un paquet turístic familiar de patrimoni industrial del nostre municipi, amb totes les activitats que es realitzaran a partir d'este mes i fins a finals d'este any**”.

  

Cal tindre en compte que els catalans són el tercer emissor nacional per a la Comunitat Valenciana amb una quota del 5,4% del total de viatges d'espanyols arribats a la Comunitat Valenciana. A més a més, la Comunitat Valenciana és la tercera destinació per als catalans, amb una quota d'un 4,1% dels viatges i en vacances estivals, sent també un receptor important el  municipi de Sagunt.

  

També cal destacar que, amb motiu de la incorporació del Patrimoni Industrial del Port de Sagunt en l’ERIH (European Route of Industrial Heritage), la delegació de Turisme ha organitzat una sèrie de visites guiades i tallers didàctics en col·laboració amb l’Associació de Patrimoni Industrial Valencià – APIVA, que donaran a conéixer el patrimoni industrial del municipi i tindran lloc l'últim cap de setmana de cada mes, d'abril a desembre de 2018. Estes visites compten amb el “Segell Europeu de Patrimoni Cultural”. La Unió Europea ha establit 2018 com a “Any del Patrimoni Cultural Europeu”, i es traduirà en una sèrie d'iniciatives i esdeveniments a tot Europa a fí de que els ciutadans s'acosten al seu patrimoni cultural i es comprometen activament amb ell.

  

Des de la delegació de Turisme s'ha sol·licitat l'adhesió i esta activitat ja s'inclou entre les propostes que celebren la riquesa i la diversitat del patrimoni europeu. Les visites es realitzaran en dissabte i els tallers en diumenge, a les 11 hores, excepte els mesos de juny, juliol i agost que es realitzaran a les 19 hores. Ambdues activitats seran gratuïtes i és necessària la reserva prèvia a les oficines de turisme.

  

En estes visites es farà un recorregut pels principals espais industrials de la ciutat que s'han conservat com a testimonis de la nostra història més recent i s'explicarà en quina situació es troben en l'actualitat. Per la seua banda, els tallers familiars estan dirigits a xiquets i xiquetes entre 5 i 12 anys i se centren en el complex de la Gerència; tenen una durada de dues hores i proposen una experiència compartida en família que els posarà en contacte amb l'arquitectura, l'urbanisme i la forma de vida, potenciant la creativitat i el sentit de l'observació.

  

L'objectiu principal és crear vincles afectius cap a estes construccions, amb l'objecte de desenvolupar actituds de respecte, protecció i conservació del nostre patrimoni industrial. La importància del procés de la industrialització al Port de Sagunt, tant a nivell econòmic com a social; el gran patrimoni que suposen monuments que van formar part d'este procés, com la Nau de Tallers Generals, l'Alt Forn o el Museu Industrial; la contínua demanda per part dels visitants; i la voluntat de promocionar a nivell europeu tot este patrimoni local, han impulsat la delegació de Turisme a dur a terme esta iniciativa.

​

*   [](http://www.facebook.com/sharer.php?u=https://aytosagunto.es/va/actualitat/sagunt-participara-a-la-fira-del-turisme-de-barcelona/ "Facebook")
*   [](http://twitter.com/share?url=https://aytosagunto.es/va/actualitat/sagunt-participara-a-la-fira-del-turisme-de-barcelona/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-participara-a-la-fira-del-turisme-de-barcelona/ "Linked In")
*   [](mailto:?body=https://aytosagunto.es/va/actualitat/sagunt-participara-a-la-fira-del-turisme-de-barcelona/)